钦定古今图书集成/明伦汇编/宫闱典/第089卷 > 城阳公主 下嫁杜荷 又嫁薛瓘
## 钦定古今图书集成/明伦汇编/宫闱典/第089卷 > 城阳公主 下嫁杜荷 又嫁薛瓘

按《唐书公主列传》：城阳公主，下嫁杜荷，坐太子承乾
事诛，又嫁薛瓘。初，主之婚，帝使卜之。繇曰：“二火皆食，
始同荣，末同戚。请昼昏则吉。”马周谏曰：“朝谒以朝，思
相戒也；讲习以昼，思相成也；燕饮以昃，思相欢也；婚
合以夜，思相亲也。故上下有成，内外有亲，动息有时，
吉凶有仪。今先乱其始，不可为也。夫卜所以决疑，若
黩礼慢先圣人所不用。”帝乃止。麟德初，瓘历左奉宸
卫将军。主坐巫蛊，斥瓘房州刺史，主从之官。咸亨中，
主薨而瓘卒，双柩还京师。子𫖮，封河东县侯、济州刺
史。琅邪王冲起兵，𫖮与弟绍以所部庸调作兵募士，
且应之。冲败，杀都吏以灭口，事泄，下狱，俱死。

按《旧唐书杜如晦传》：“初荷以功臣子尚城阳公主，赐
爵襄阳郡公，授尚乘奉御。贞观中，与太子承乾谋反，
坐斩。”